Formandsberetning den 4. marts 2026
Som indledning på min formandsberetning i år vil jeg gerne komme ind på arkivets situation, da foreningen jo er en støtteorganisation for det lokalhistoriske arkiv. I efteråret blev vores arkivleder, Carsten Jensen, sygemeldt – vist nok nærmest på grund af stress. Carsten har altid haft mange kasketter og nok for mange bolde i luften. Hans tid som arkivleder er slut. Carsten kommer ikke tilbage. Det har givet visse problemer m.h.t. arbejdet på arkivet og betjeningen. Som frivillige har Leif og Jens – specielt Jens – fungeret som en slags vikarer. Efter et møde med den nye overbibliotekar, Claus Hagstrøm Hansen, har de frivillige fået frie hænder til at få ryddet op og registreret det materiale, der flyder på arkivet. Der forestår et større arbejde, som meget gerne skal afsluttes i løbet af 2026, da arkivet sammen med biblioteket skal flyttes op på torvet i det nuværende rådhus. Det er tanken, at der skal knyttes en ny ”leder” til arkivet på samme betingelser som de øvrige arkivet i kommunen med en aflønning på 4 timer om ugen. Det er så imellem tiden sket, idet Kurt Larsen overtager jobbet. Fra foreningens vil vi gøre en indsats for at støtte Kurt så meget som muligt. Jeg vil gerne rette en tak til Leif og Jens for det store arbejde, de allerede har udført.

Så vil jeg lave en kort gennemgang af det program, vi havde i 2025:

I april havde vi besøg af Elmo Flaskager, som fortalte om gårde og slægter i Faurholt.
Generalforsamlingen i marts forløb uden problemer. Efterfølgende havde vi ”Åbent arkiv”, hvor vi gerne ville præsentere arkivets muligheder. Der er tanker i bestyrelsen om at forsøge at aktivere vores medlemmer lidt mere ved at vise arkivets muligheder ved forskellige lejligheder.

I maj fortalte Birthe Sørensen på falderebet for sin politiske karriere om sin opvækst og sine særlige interesser på det politiske område. 

September møde skulle have været med Peder Fenger, men p.g.a. det tilstundende kommunalvalg, hvor han stillede op, måtte vi aflyse ham og med kort varsel finde en afløser. Det var heldigt, at der lige havde været jubilæum for Østre Kapel. Formanden for Menighedsrådet, Hans Gjørup, mødte frem og fortalte om den jubilæumsbog, man havde udgivet. Det blev en rigtig god aften.

Det samme gjorde sig gældende på oktober mødet med Anders Hust, der fortalte om sin karriere og ikke mindst Claires udvikling og nogle af de sociale aktiviteter, man er en del af. Samtidig fik man et godt billede på den hårde konkurrence på tøjområdet.

Med meget kort varsel meldte Carsten Jensen sig syg til mødet i november, som skulle havde handlet om Marie Christensen fra Isenvad, som blev kendt for sit konditori i Aarhus. Vi var nødt til at aflyse den aften. 

I stedet for den sædvanlige type juleafslutning ville vi prøve lidt nyt sidste år. Der blev klippet og klistret til en lille udstilling om ”Julen i Ikast i 100 år”. Der blev lagt aviser frem med julestof fra forskellige perioder, der var traditionelle julehefter. Det blev ikke et tilløbsstykke, men de, der kom, havde en del glæde af de fremlagte aviser. Vi har jo et vigtigt lokalhistoriske stof i Ikast Avis fra første udgave til i dag.

Vi er i nogen grad en presset forening, som godt kunne trænge til lidt yngre blod, dels blandt medlemmerne, dels i bestyrelsen. Kassereren klager over, at vi har haft faldende medlemstal. Hvis der er nogen, der har ideer til, hvordan vi kan forbedre situationen, modtager vi det med glæde. Når man tænker på facebook gruppen, ”Ikast i gamle dage.”, er der jo tilsyneladende en stor lokalhistorisk interesse. Hvordan får vi nogle af dem ind i foreningen?

Vi har haft visse problemer med at få offentliggjort vore møder. Vores hjemmeside har svigtet en gang imellem, avisen ligeså. Til gengæld har Charlotte ikke svigtet med udsendelse af flyers. Tak til vores sekretær.  

Siden sidst har vi meldt os ind i ”Vores Ikast” for at blive mere synlige. Vores hjemmeside har fået ny webmaster, og her skal vi nok være a jour. I det store og hele kan vi også være tilfreds med den dækning, vi får i Ikast Avis. 

Erik Hansen, formand
